Päivän Byrokraatti -palkinnon saa suomalainen media, joka on aivan hiljaa yhdestä tämän hetken suurimmista vaikuttajista netissä käytävään yhteiskunnalliseen keskusteluun. Jordan B. Peterson on kanadalainen professori, psykologi, kirjailija ja yhteiskuntakriitikko, ja hän on tullut tutuksi videoistaan, joissa hän kritisoi poliittista korrektiutta ja puolustaa sananvapautta.

Nuo videot ovat niin hyviä, että Petersonista on lyhyessä ajassa tullut sananvapaudelle samanlainen youtube-kiintotähti kuin vaikkapa Milton Friedman tai Thomas Sowell ovat talousliberalismin puolella.

Ennen nousuaan julkisuuteen Peterson toimi professorina Toronton yliopistossa ja Harvardissa. Lisäksi hän on psykologina vastaanottanut potilaita yli 20 vuotta. Sen lisäksi Peterson on tutkinut totalitarististen yhteiskuntien ja kylmän sodan psykologiaa ja historiaa.

Maailmanlaajuiseen julkisuuteen Peterson nousi vuonna 2016 julkaistessaan viisi videota, joilla hän vastusti Kanadan uutta C-16 -lakia, joka sisällytti sukupuolipronominit ja -identiteetin Kanadan ihmisoikeuslakiin. 18.7.2017 voimaan tulleen lain tulkinta on niin outo, että se tuntuu jopa vitsiltä: lain nojalla on vaadittu ihmisiä käyttämään ns. muunsukupuolisista tuttujen ”he” ja ”she” persoonapronominien sijasta uusia keksittyjä pronomineja ”zie”, ”sie”, ”ey”, ”ve”, ”tey” tai ”e”.

Lakia rikkova ja uuskielestä kieltäytyvä voidaan tuomita sakkoihin, velvoittaa muuttamaan käytöstään tai vaihtoehtoisesti osallistumaan uudelleenkasvatusleirille.

Kuulostaako totalitarismilta? Niin Petersonistakin. Nyt hän käyttää osaamistaan avatakseen ihmisten silmiä sille, millaista pakkoihin perustuvaa ja mielipiteenvapauden hylkäävää yhteiskuntaa niin sanottu suvaitsevaisto on todellisuudessa rakentamassa.

Koska tänään on sunnuntai, et voi käyttää seuraavia 30 minuuttia paremmin kuin katsomalla oheisen maailmalla huomiota herättäneen haastattelun, jossa Channel 4:n tulisena feministinä tunnettu toimittaja Cathy Newman koettaa upottaa Petersonin. Käykin päinvastoin.

Jos haluat, voit huviksesi laskea, kuinka monta kertaa haastattelun aikana Cathy Newman koettaa lanseerata olkiukkoja ”so you’re saying” -tekniikalla (”tarkoitat siis, että”). Peterson on kuitenkin käsittämättömän kärsivällinen ja jaksaa hermostumatta korjata Newmanin jok’ikisen vääristely-yrityksen – kerta kerran jälkeen täydellisemmällä logiikalla ja äärimmäisen asiantuntevilla viittauksilla lähdeaineistoihin ja tutkimuksiin.

Juuri näiden ominaisuuksiensa vuoksi Petersonilla on YouTubessa liki miljoona seuraajaa ja hänen videoitaan on katsottu jo kymmeniä miljoonia kertoja.

Haastattelua on nyt helppo seurata, sillä Adele Kottarainen on tehnyt ison kulttuurityön suomentamalla Channel 4:n vapaaseen jakoon nostaman videon.